|  |
| --- |
| PATVIRTINTA  Klaipėdos miesto savivaldybės  tarybos 2010 m. gruodžio 23 d.  sprendimu Nr. T2-361 |
| (Klaipėdos miesto savivaldybės |
| tarybos |
| sprendimo Nr.  redakcija) |

**MOKINIŲ VEŽIOJIMO ORGANIZAVIMO IR VAŽIAVIMO IŠLAIDŲ KOMPENSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių vežiojimo organizavimo ir važiavimo išlaidų kompensavimo tvarkos aprašas (toliau – Aprašas) reglamentuoja Klaipėdos miesto savivaldybės teritorijoje esančių vaikų globos įstaigų, bendrojo ugdymo, neformaliojo švietimo mokyklų (toliau – Mokykla), profesinio mokymo įstaigų (toliau – Mokymo įstaiga) mokinių, gyvenančių kitų savivaldybių teritorijose, vežiojimo organizavimo ir važiavimo išlaidų kompensavimą.

2.Šis Aprašas reglamentuoja specialiųjų poreikių asmenų iki 21 metų, kurie gyvena savivaldybės teritorijoje, bet nepajėgia (negali savarankiškai vaikščioti, dėl didelių sutrikimų yra nesaugūs gatvėje) patys atvykti į Mokyklą, nemokamą atvežimą į ją ir parvežimą į namus.

3. Šio Aprašo tikslas – tobulinti mokinių vežiojimo sistemą, reglamentuojant įvairius vežiojimo būdus, ir užtikrinti lėšų, skiriamų mokinių kelionės išlaidoms kompensuoti, efektyvų panaudojimą.

4. Pagrindinės Apraše vartojamas sąvokos:

4.1. mokinių vežiojimas – tai procesas, kurio metu mokiniai nuvežami į Mokyklą ir parvežami į namus;

4.2. specialūs reisai – tai reisai, kai vežama speciali keleivių grupė (mokiniai) į Mokyklą ir iš jos;

4.3. mokyklinis autobusas – skiriamaisiais ženklais paženklintas autobusas, vežantis vaikus (mokinius) specialiais reisais, priklausantis Klaipėdos miesto savivaldybės administracijai arba Mokyklai;

4.4. geltonasis autobusas – geltonai dažytas, skiriamaisiais ženklais paženklintas autobusas, vežantis vaikus (mokinius) specialiais reisais, įsigytas pagal specialias Lietuvos Respublikos Vyriausybės programas;

4.5. reguliarūs reisai – tokie reisai, kuriais keleiviai vežami nustatytu dažnumu ir maršrutu. Kelionės metu keleiviai paimami arba išlaipinami tam tikslui nustatytose stotelėse, laikantis iš anksto nustatytų tvarkaraščių ir tarifų;

4.6. tolimojo reguliaraus susisiekimo autobusai – kelių transporto priemonės, vežančios keleivius pagal patvirtintus tvarkaraščius nustatytais maršrutais daugiau kaip per dviejų savivaldybių (neįskaitant miestų savivaldybių) teritorijas;

4.7. vietinio (priemiestinio) susisiekimo autobusai – kelių transporto priemonės, vežančios keleivius pagal patvirtintus tvarkaraščius nustatytais priemiestiniais maršrutais ne daugiau kaip per dviejų gretimų savivaldybių (neįskaitant miestų savivaldybių) teritorijas;

4.8. reguliaraus susisiekimo keltai – vidaus vandenų transporto priemonės, vežančios keleivius miesto, priemiestiniais ir tarpmiestiniais maršrutais pagal patvirtintą tvarkaraštį;

4.9. keleiviniai vietinio susisiekimo traukiniai – paprastieji ir greitieji keleiviniai traukiniai, kursuojantys Lietuvos Respublikos teritorijoje;

4.10. privačių vežėjų transportas – tai juridinių asmenų, turinčių licencijas vežti keleivius ir sudariusių su Mokyklamokinių vežiojimo sutartis, automobiliai;

4.11. tėvų (globėjų,) transportas – tai fiziniam asmeniui, išimties tvarka, Mokyklos komisijos sprendimu, sudariusiam sutartį su Mokykla dėl mokinių, kurie dėl sveikatos būklės negali važiuoti mokykliniu ar geltonuoju autobusu, vežiojimo, priklausantis automobilis, kurio išlaidas kompensuoja savivaldybė;

4.12. stotelė – tai nustatyto pavyzdžio sustojimo ženklais pažymėta vietinio ir tolimojo maršruto vieta, kurią įrengia kelių organizacijos, arba kita vieta, kurioje mokiniai yra įlaipinami ir išlaipinami.

5. Aprašo nuostatos taikomos:

5.1. Klaipėdos miesto savivaldybės bendrojo ugdymomokykloms (mokykloms-darželiams, „Gilijos“ pradinei, pagrindinėms, vidurinėms,specialiosioms mokykloms, progimnazijoms,gimnazijoms, neformaliojo švietimo įstaigoms, Regos ugdymo centrui), vaikų globos įstaigoms;

5.2. bendrojo ugdymomokykloms, kurių savininkas nėra Klaipėdos miesto savivaldybė (toliau – Savivaldybė):

5.2.1. bendrojo ugdymomokykloms, kurių savininkė yra Lietuvos Respublikos švietimo ir mokslo ministerija;

5.2.2. bendrojo ugdymo mokykloms, turinčioms viešosios įstaigos statusą, kurių savininkas yra fizinis ar juridinis asmuo (asmenys);

5.2.3. profesinio mokymo įstaigoms.

6. Aprašo nuostatos netaikomos mokiniams (išskyrus specialiųjų poreikių asmenis iki 21 metų), gyvenantiems Klaipėdos miesto savivaldybės teritorijoje.

**II SKYRIUS**

**VEŽIOJIMO ORGANIZAVIMAS**

7. Mokiniai į Mokyklą, Mokymo įstaigą ir atgal į namus gali būti pavežami mokykliniais, geltonaisiais autobusais, reguliaraus susisiekimo tarpmiestiniais ir vietiniais autobusais, traukiniais, keltais, privačių vežėjų ir tėvų (globėjų) transportu.

8. Mokykliniai ir geltonieji autobusai vežioja Mokyklų nustatytu specialiu reisu į Mokyklas ir atgal į namus:

8.1. mokinius, gyvenančius kaimuose ir miesteliuose;

8.2. specialiųjų poreikių asmenis iki 21 metų.

9. Mokykla, kuriai priskirtas mokyklinis ar geltonasis autobusas, kiekvienais mokslo metais iki rugsėjo 10 dienos pagal tėvų (globėjų), prašymus sudaro specialų reisą.

10. Mokyklos, turinčios mokyklinį ar geltonąjį autobusą, gali tarpusavyje suderinti specialius maršrutus, kad būtų racionaliau panaudojamas transportas ir lėšos.

11. Apie mokyklinio ar geltonojo autobuso sustojimo vietas ir laiką informuojami mokiniai ir jų tėvai (globėjai).

12. Mokyklinis ar geltonasis autobusas gali būti naudojami kitoms Mokyklos reikmėms (mokiniams ir mokytojams vykti į olimpiadas, konkursus, varžybas, pažintines ekskursijas, kvalifikacinius renginius, vadovėliams ir mokymo priemonėms vežti ir kt.) tik laisvu nuo mokinių vežiojimo pagal specialų reisą laiku.

13. Mokyklinio ar geltonojo autobuso saugojimo, techninės priežiūros, naudojimo tvarką nustato Mokyklos, kuriai priskirta transporto priemonė, vadovas.

14. Į Mokyklas, neturinčias mokyklinio ar geltonojo autobuso, mokiniai gali atvykti reguliaraus susisiekimo tarpmiestiniais ar vietiniais autobusais, traukiniais, keltais.

15. Geltonieji autobusai Mokykloms skiriami ir mokiniai jais vežiojami pagal nustatytus kriterijus, kuriuos tvirtina Klaipėdos miesto savivaldybės administracijos direktorius.

16. Išimties tvarka Klaipėdos miesto savivaldybės administracija (toliau – Savivaldybės administracija) arba Mokykla gali sudaryti viešųjų paslaugų teikimo sutartį su privačiu vežėju konkurso būdu arba sudaryti sutartį su tėvais (globėjais) šiais atvejais:

16.1. kai Mokykla neturi bendrabučio mokiniams apgyvendinti ir nėra galimybės mokiniui atvykti į Mokyklą reguliaraus susisiekimo transporto priemonėmis;

16.2. kai nėra galimybės vežioti specialiųjų poreikių asmenis, kuriems yra nesaugu važiuoti mokykliniu ar geltonuoju autobusu;

16.3. kai ekonomiškai naudingiau sudaryti sutartį su privačiu vežėju, negu kompensuoti važiavimo išlaidas kiekvienam mokiniui.

17. Mokinių vykimo į Mokyklą ir sugrįžimo iš Mokyklos laikas (Savivaldybės teritorijoje)negali būti ilgesnis kaip 2 valandos, todėl maršruto trukmė į vieną pusę negali būti didesnė kaip 1 valanda.

18. Į Mokyklą ir atgal vežami kaimuose ir miesteliuose toliau kaip 3 kilometrai nuo Mokyklos gyvenantys mokiniai, kurie mokosi pagal priešmokyklinio ir bendrojo ugdymo programas. Priešmokyklinio ugdymo ir 1–8 klasių mokiniai vežami į artimiausią atitinkamą ugdymo programą vykdančią Mokyklą.

19. Mokiniams, kuriems reikia laukti mokyklinio ar geltonojo autobuso po pamokų ar kitų renginių, turi būti sudarytos sąlygos Mokykloje naudotis biblioteka ar skaitykla.

**III SKYRIUS**

**VAŽIAVIMO IŠLAIDŲ KOMPENSAVIMAS**

20. Savivaldybė kompensuoja visas važiavimo išlaidas:

20.1. kaimuose ir miesteliuose gyvenantiems Mokyklų 9–12 klasių (gimnazijos 1–4 klasių)**,** Mokymo įstaigų ir neformaliojo vaikų švietimo įstaigų mokiniams, šių Mokyklų ir Mokymo įstaigųdarbo dienomis važiuojantiems į Mokyklą ir Mokymo įstaigąiki 40 kilometrų ir atgal mokinio pažymėjime nurodyti maršrutu (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais, reguliaraus susisiekimo laivais ir keltais; neformaliojo vaikų švietimo įstaigų mokiniams ši lengvata taikoma ir ne darbo dienomis;

20.2. priešmokyklinio ugdymo ir 1–8 klasių mokinių pavėžėjimas kompensuojamas iki artimiausios atitinkamą bendrojo ugdymo programą vykdančios mokyklos;

20.3. vaikų globos įstaigose, Mokyklų ir Mokymo įstaigųbendrabučiuose gyvenantiems mokiniams, važiuojantiems mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais, reguliaraus susisiekimo keltais;

20.4. vaikų globos namuose gyvenantiems mokiniams, važiuojantiems mokinio pažymėjime nurodytu maršrutu vietinio (miesto) reguliaraus susisiekimo autobusais.

20.5. šio Aprašo 20.1 ir 20.3 papunkčiuose nurodytų Mokymo įstaigų mokiniams kompensuojamos visos Lietuvos Respublikos transporto lengvatų įstatymo 6 straipsnio 1 dalies 1 ir 2 punktuose reglamentuojamos važiavimo išlaidos, patiriamos šio Aprašo nustatyta tvarka:

20.5.1. Mokymo įstaigų bendrabučiuose gyvenantiems mokiniams, važiuojantiems mokinio pažymėjime nurodytu maršrutu du kartus per mėnesį;

20.5.2. kaimuose ir miesteliuose gyvenantiems Mokymo įstaigų mokiniams, šių Mokymo įstaigų darbo dienomis važiuojantiems į Mokymo įstaigą iki 40 km ir atgal mokinio pažymėjime nurodytu maršrutu aštuonis kartus per mėnesį.

21. Mokyklos, Mokymo įstaigos ir globos įstaigos, kuriose mokosi ar gyvena jų bendrabučiuose mokiniai, iki kiekvienų metų rugsėjo 10 d. pateikia mokinių ar globotinių sąrašus, patvirtintus įstaigos vadovo:

21.1. Mokyklos ir vaikų globos įstaigos, kurių savininkė yra Savivaldybė – Savivaldybės administracijos Ugdymo ir kultūros departamento Švietimo skyriui;

21.2. Mokyklos ir Mokymo įstaigos, kurių savininkas nėra Savivaldybė – Savivaldybės administracijos Miesto ūkio departamento Transporto skyriui.

22. Pateikiamuose sąrašuose turi būti nurodyta: mokinio vardas, pavardė, gyvenamoji vieta, važiavimo maršrutas, mokinio pažymėjimo numeris. Pasikeitus duomenims, sąrašai tikslinami iki kiekvieno mėnesio 10 dienos.

23. Mokyklos, turinčios mokyklinį ar geltonąjį autobusą, Savivaldybės administracijos Ugdymo ir kultūros departamento Švietimo skyriui pateikia sudarytus specialius reisus, vežiojamų vaikų skaičių, nurodo mokinio vardą, pavardę, gyvenamąją vietą ir klasę.

24. Už sąrašuose įrašytų duomenų teisingumą atsako Mokyklos ir Mokymo įstaigos vadovas.

25. Mokinys perka važiavimo keleiviniu transportu bilietus ir, mėnesiui pasibaigus, pateikia juos Mokyklos ir Mokymo įstaigos direktoriui arba jo įgaliotam asmeniui (asmenims) Mokyklos ir Mokymo įstaigos vadovo nustatyta tvarka.

26. Mokyklos, kurios savininkė Savivaldybė, direktorius ar jo įgaliotas asmuo (asmenys):

26.1. pagal pateiktus bilietus įvertina važiavimo tikslingumą, pagrįstumą ir užpildo Mokyklos direktoriaus įsakymu patvirtintą važiavimo išlaidų apskaitos lentelės formą, kurioje nurodoma: mokinio vardas, pavardė, kelionės maršrutas ir kompensuotinas sumos dydis;

26.2. užpildo Mokyklos direktoriaus įsakymu patvirtintą ataskaitos formą apie važiavimo išlaidų kompensavimą ir iki kiekvieno mėnesio 10 dienos pateikia atsakingam darbuotojui;

26.3. gautas išlaidoms kompensuoti skirtas lėšas išmoka tėvams ar globėjams;

26.4. tėvams pageidaujant (raštu), važiavimo kompensavimo lėšas perveda į nurodytą asmeninę sąskaitą.

27. Važiavimo išlaidų apskaitos lentelės su bilietų originalais, kaip pirminiai išlaidų kompensavimo dokumentai, saugomi Mokykloje, jeigu jos savininkė yra Savivaldybė.

28. Mokykla, pasibaigus ataskaitiniam kalendoriniam mėnesiui, ne vėliau kaip iki kito mėnesio 15 d. pateikia Savivaldybės administracijai paraiškas kompensacijai gauti.

29. Lėšos, reikalingos važiavimo išlaidoms kompensuoti, skiriamos Mokykloms ir vaikų globos įstaigoms, kurių savininkė yra Savivaldybė, kalendoriniams metams.

30. Mokykloms, turinčioms mokyklinį ar geltonąjį autobusą, lėšos, reikalingos transporto priemonei išlaikyti, vairuotojo darbo užmokesčiui ir įnašams socialiniam draudimui, skiriamos iš savivaldybės biudžeto lėšų kalendoriniams metams.

31. Lėšos, reikalingos važiavimo išlaidoms kompensuoti pagal sudarytas sutartis su viešosios paslaugos teikėjais ar tėvais (globėjais), skiriamos pagal sutartinius įsipareigojimus.

32. Lėšos, reikalingos važiavimo išlaidoms kompensuoti, kai tėvai ar globėjai veža mokinius, kuriems yra nesaugu važiuoti mokykliniu ar geltonuoju autobusu, pagal sudarytas sutartis, apskaičiuojamos pagal formulę: X/10 (10 km 1 l kuro) = 1 km vežimo kaina, kur X – benzino, dyzelino, dujų rinkos kaina.

33. Mokyklų, kurių savininkas nėra Savivaldybė, važiavimo išlaidų kompensavimo tvarka:

33.1. važiavimo išlaidos mokiniams kompensuojamos iš savivaldybės biudžeto pagal sudarytas su šiomis Mokyklomis ir Mokymo įstaigomis sutartis;

33.2. pasibaigus ataskaitiniam kalendoriam mėnesiui, Mokykla ir Mokymo įstaiga ne vėliau kaip iki kito mėnesio 15 d. pateikia Savivaldybės administracijai paraiškas kompensacijai gauti;

33.3. paraiškoje privalo būti nurodytas mokinio vardas, pavardė, duomenys, ar mokinys gyvena bendrabutyje, maršrutas, važiavimo data, bilieto kaina, bilietų skaičius ir kompensavimo suma. Kartu pateikiami dokumentų originalai (bilietai), patvirtinantys važiavimo išlaidas;

33.4. paraiškoje įrašytų duomenų teisingumą ir pagrįstumą Savivaldybės administracijos direktoriaus nustatyta tvarka tikrina ir perduoda dokumentus apmokėti sutartį administruojantis Savivaldybės administracijos padalinys;

33.5. Savivaldybės administracija perveda paraiškose nurodytas kompensavimo lėšas sutartyje nustatytais terminais;

33.6. Mokykla ir Mokymo įstaiga, išmokėjusi mokiniamsišmokas, ne vėliau kaip iki kito mėnesio 15 d. pateikia Savivaldybės administracijai žiniaraščio, patvirtinančio kasines išlaidas per mėnesį, kopiją.

34. Visos Mokyklos ir Mokymo įstaigosatsiskaito už gautų asignavimų panaudojimą teisės aktų nustatyta tvarka.

**IV SKYRIUS**

**BAIGIAMOSIOS NUOSTATOS**

35. Mokinys atsako už važiavimo bilietų pateikimą Mokyklai ir Mokymo įstaigai nustatytu laiku.

36. Mokyklos ir Mokymo įstaigos direktorius arba jo įgaliotas asmuo (asmenys):

36.1. atsako už pirminių išlaidų kompensavimo dokumentų ir ataskaitų teisingumą, pagrįstumą bei kompensacijų išmokėjimą nustatytu laiku;

36.2. biudžeto išlaidų sąmatų įvykdymo ataskaitos teisingumą bei pateikimą nustatytu laiku.

37. Savivaldybės administracijos Finansų ir turto departamento Finansų skyrius atsako už ataskaitose nurodytų kompensavimo lėšų pervedimą nustatytu laiku.

38. Mokinių, besimokančių Mokyklose, kurių savininkė yra Savivaldybė, vežiojimą koordinuoja Savivaldybės administracijos Ugdymo ir kultūros departamento Švietimo skyrius.

39. Mokinių, besimokančių Mokyklose ir Mokymo įstaigose, kurių savininkas nėra Savivaldybė, sutartis dėl važiavimo išlaidų kompensavimo administruoja Savivaldybės administracijos Miesto ūkio departamento Transporto skyrius.

40. Aprašo įgyvendinimo priežiūrą vykdo Savivaldybės administracijos direktorius ir atsiskaito Savivaldybės tarybai reglamento nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_